b"\n_START_ARTICLE_\nMary Leakey\n_START_SECTION_\nBiografia\n_START_PARAGRAPH_\nMary Leakey va n\xc3\xa9ixer com a Mary Nicol el 6 de febrer de 1913 a Londres, Anglaterra. A causa de la feina del seu pare \xe2\x80\x93que era pintor\xe2\x80\x93, la fam\xc3\xadlia Nicol es va anar mudant de resid\xc3\xa8ncia, visitant llocs com Fran\xc3\xa7a o It\xc3\xa0lia. Va ser precisament en un d'aquests viatges quan la fam\xc3\xadlia Nicol es va instal\xc2\xb7lar a la Dordonya, on va con\xc3\xa8ixer l'Abbe Lemozi quan estava dirigint una excavaci\xc3\xb3 a Cabrerets. Va ser en aquest moment que Mary es va comen\xc3\xa7ar a interessar per la prehist\xc3\xb2ria._NEWLINE_Amb la mort del seu pare l'any 1926, la mare la va dur a un convent cat\xc3\xb2lic d'on la van expulsar. Interessada encara pel m\xc3\xb3n de la prehist\xc3\xb2ria va assistir a diverses confer\xc3\xa8ncies sobre arqueologia i geologia a la Universitat de Londres. Com a il\xc2\xb7lustradora del llibre The Desert Fayoum, de la doctora Gertrude Caton-Thompson va ser quan va con\xc3\xa8ixer qui esdevindria el seu marit, Louis Leakey, ja que li va demanar que il\xc2\xb7lustr\xc3\xa9s tamb\xc3\xa9 el seu llibre Adam Ancestors (Els ancestres d'Adam). Es van casar el 1936 i van tenir tres fills: Jonathan el 1940, Richard el 1944, i Philip el 1948. Louis va morir l'1 d'octubre de 1972 d'un infart. Finalment Mary va morir el 9 de desembre de 1996 a l'edat de 83 anys.\n_START_SECTION_\nCarrera professional com a arque\xc3\xb2loga\n_START_PARAGRAPH_\nFort Hembury, a Devon (Anglaterra), va ser la seva primera excavaci\xc3\xb3 el maig de 1934. Aquell mateix any, Mary va dirigir la seva pr\xc3\xb2pia excavaci\xc3\xb3 a Jaywick Sands._NEWLINE_De 1935 a 1959, va estar treballant a Olduvai, a les plan\xc3\xadcies del Serengeti del nord de Tanz\xc3\xa0nia, on hi va trobar diverses eines de pedra del paleol\xc3\xadtic inferior i mitj\xc3\xa0. Conjuntament amb el seu marit va desenterrar un crani de Proconsul africanus a l'illa Rusinga, l'octubre de 1947. Aquest crani va ser el primer d'un simi f\xc3\xb2ssil trobat fins llavors._NEWLINE_El seg\xc3\xbcent descobriment de rellev\xc3\xa0ncia, el 1959, va ser un altre crani de Australopithecus boisei d'1,75 milions d'anys d'antiguitat. Tamb\xc3\xa9 van trobar restes d'Homo habilis consistents en quatre trossos d'un mateix crani i els ossos d'una m\xc3\xa0. Els ossos d'aquesta m\xc3\xa0 van demostrar que els habilis eren capa\xc3\xa7os d'efectuar manipulacions molt precises. El 1965 la parella encara va descobrir el crani d'un Homo erectus, datat en un mili\xc3\xb3 d'anys._NEWLINE_Despr\xc3\xa9s de la mort del seu marit, Mary Leakey va continuar treballant a Olduvai i a Laetoli. Va ser en aquest lloc on va descobrir diverses restes f\xc3\xb2ssils d'hom\xc3\xadnids de m\xc3\xa9s de 3,75 milions d'anys. De 1976 a 1981 Mary i el seu equip, que inclo\xc3\xafa el ge\xc3\xb2leg nord-americ\xc3\xa0 Richard L. Hay, van estar treballant en el desenterrament de les petjades de la plana de Laetoli. Aquestes petjades, pertanyents suposadament a un petit grup d'Australopithecus afarensis, havien estat deixades feia 3,6 milions d'anys sobre les cendres d'un volc\xc3\xa0 en erupci\xc3\xb3._NEWLINE_Mary Leakey va morir a Nairobi el 9 de desembre de 1996."